KOD-1

**KOD-1** – Estijos inžinierių sukurtas mokomasis biplanas, kurį 1935–1938 m. gamino Latvijos valstybinė karo pramonės įmonė „*Liepājas Kara Ostas Darbnīca“* (Liepojos karo uosto gamykla). KOD-1 eksploatavo Latvijos aeroklubas ir Latvijos Šaulių sąjungos analogas – Aizsargi.

## Projektavimo ir eksploatavimo istorija
XX a. ketvirtojo dešimtmečio viduryje estų aviacijos konstruktoriai Voldemaras Postas, Otto Orgas ir Romanas Neudorfas (vėliau pakeitė pavardę į Rein Tooma), Estijoje žinomi kaip PON arba ÕGL (*Õhu- ja Gaasikaitse Liit* – (liet.) oro ir vandens sąjunga) sukonstravo mokymosi lėktuvą PON-1. Orlaivis nesulaukė susidomėjimo Estijoje, tačiau gamybos licenciją įsigijo Latvijos vyriausybė. Orlaivio latviškas variantas buvo gamnamas 1935–1938 m. Liepojos karinėse dirbtuvėse. (latv. *Liepājas Kara ostas darbnīcā*, po 1938 m. gavusi pavadinimą *a/s „Tosmāre“*). Pagal gamyklą lėktuvas gavo pavadinimą KOD-1.

KOD-1 buvo sukurtas kaip vienvietis arba dvivietis biplanas. Pirmasis egzempliorius buvo pagamintas 1935 m. pabaigoje ir išbandytas Liepojos Šiauriniame aerodrome. Baigus bandymus 1936 m. sausį pirmasis KOD-1 buvo perskraidintas iš Liepojos į Rygos Spilvės oro uostą. Kovo 16 d. pirmasis ir dar trys naujai pagaminti lėktuvai buvo perduoti Aizsargų aviacijos padaliniui. Rugpjūtį buvo pagamintas dar vienas. Antroji lėktuvų serija iš trijų orlaivių buvo pagaminta 1938 m. gruodį. Lėktuvų gamykliniai numeriai buvo 10, 11, 12, 13, 21, 22, 23, 31, 32, 41, 42, 43.

Į pirmuosius KOD-1 modelius buvo montuojami oru aušinami penkių cilindrų radialiniai varikliai „Armstrong Siddeley Genet Major I". Dėl nuolatinio perkaitimo ir kompresijos problemų jų netrukus buvo atsisakyta ir nuo 1937 metų į lėktuvus buvo montuojami keturių cilindrų vienaeiliai de Havilland Gipsy Major varikliai.

Modelis pasiteisino, lėktuvai buvo aktyviai naudojami mokymo tikslais bei parodomiesiems skrydžiams Baltijos šalyse ir Suomijoje. Vienintelis su lėktuvu susijęs incidentas – 1938 m. vasario 12 d. pilotas Edvins Muižzimnieks su tokiu orlaiviu išskrido į SSRS. Incidento abi šalys nekomentavo, SSRS lėktuvą gražino, o pilotą – pasiliko.

Viso buvo pagaminti mažiausiai devyni lėktuvai. Lėktuvus įsigijusi Aiszargų organizacija už kiekvieną sumokėjo 15 000 – 17 000 latų, neskaitant pirmųjų orlaivių variklių keitimo, kuris kainavo po 10 400 latų kiekvienam lėktuvui.

Po 1940 m. įvykusios sovietinės Latvijos okupacijos KOD-1 nesudomino okupantų karinių pajėgų ir lėktuvas nebuvo naudojamas. 1941 metais Gulbenės aerodrome buvo tik vienas tinkamas skraidyti KOD-1. Prasidėjus Vokietijos karui su SSRS (operacija „Barbarossa“), 1941 m. liepos pradžioje evakuojant Gulbenės aerodromą į Sovietų Sąjungos gilumą, paskutinis KOD-1 sudužo kilimo iš Gulbenės metu, pilotas Viktors Krastinš – žuvo.

## Techniniai duomenys
* **Įgula:** vienas pilotas
* **Keliamoji galia:** vienas keleivis arba mokinys
* **Ilgis:** 7,30 m
* **[[Sparno mojis]]:** 7,30 m
* **Aukštis:** 2,50 m
* **Tuščio svoris:** 620 kg
* **Kilimo svoris:** 880 kg
* **Variklis:** 1 × keturių cilindrų 93 kW (125 AG) galios vienaeilis vidaus degimo variklis de Havilland Gipsy Major
* **Propeleris:** dvimentis fiksuoto žingsnio medinis propeleris

* **[[V greičiai|Greičiai]]:**
** **Maksimalus:** 150 km/h (93 mylios per valandą, 81 mazgas)
** **Kreiserinis:** 125 km/h (78 mylios per valandą, 67 mazgai)

## Bibliografija

* (EN) Aircraft of the Baltic States, 
* (LV) Brūvelis, Edvīns, Latvijas Aviācijas Vēsture
* (EN) Gerdessen, Frederik. „Estonian Air Power 1918–1945“. *Air Enthusiast*, No. 18, April – July 1982. pp. 61–76. ISSN 0143-5450
* (EN) Irbitis, Karlis, Of Struggle and Flight
* (RU) KOD-1, Airwar.ru
* (RU) Крумкач, Андрей. Многоцелевой самолёт LKOD KOD-1
* (EN) LKOD KOD-1, Latvian Aviation.

## Išnašos